**Ραψ. Ζ, 369-529**

**Ο Έκτορας στην Τροία**

**Ι.  ΠΕΡΙΕΧΟΜΕΝΟ - ΔΟΜΗ**

**1η σκηνή: Ο Έκτορας στο παλάτι και η αναζήτηση της Ανδρομάχης**(στ.369-389)

* **Χώρος:** Το παλάτι του Έκτορα
* **Πρόσωπα:** Έκτορας και οικονόμος. Απαραίτητη η παρουσία της οικονόμου γιατί από αυτήν παίρνει πληροφορίες ο Έκτορας.
* **Βουβά πρόσωπα:** Υπηρέτριες

Στη σκηνή αυτή έχουμε να παρατηρήσουμε τα εξής:

* Στους  στίχους **370** «Και εις το λαμπρό του μέγαρο δεν άργησε να φθάσει»,  **375** «εις το κατώφλι στάθηκε» και **390-391** «Κι ως τ’ άκουσε επετάχθη ευθύς ο Έκτωρ απ’ το δώμα πάλι στους δρόμους τους λαμπρούς» δίνεται η εντύπωση στον ακροατή πως ο Έκτορας νιώθει άβολα μακρυά από το χώρο στον οποίο τον καλεί το καθήκον, δηλαδή το πεδίο της μάχης.  Βιάζεται να βγει από το παλάτι. Είναι ένας χώρος που δεν του ταιριάζει.
* Στους στίχους **377-380** έχουμε το τυπικό μοτίβο των **άστοχων ερωτημάτων**. **Α)** Τις ερωτήσεις τις θέτει ο Έκτορας (ρωτάει πού είναι η Ανδρομάχη και προβάλλει ως απάντηση τις εξής δυνατότητες: μήπως πήγε στη συννυφάδα της ή στην ανδραδελφή της ή στο ναό). **Β)** Τις δυνατότητες αυτές τις απορρίπτει η οικονόμος και δίνει τη σωστή απάντηση: η Ανδρομάχη έτρεξε στις Σκαιές Πύλες.

Με τη **χρήση** των άστοχων ερωτημάτων ο ποιητής πετυχαίνει να δημιουργήσει έμφαση στη σωστή απάντηση που ακολουθούν τα άστοχα ερωτήματα. Τα άστοχα ερωτήματα **λειτουργούν** ως επιβράδυνση.

**2η σκηνή: Συνάντηση Έκτορα και Ανδρομάχης**(στ. 390-496)

* **Χώρος:** Σκαιές Πύλες
* **Πρόσωπα:** Έκτορας και Ανδρομάχη.
* **Βουβά πρόσωπα:** Τροφός και Αστυάνακτας

Στη σκηνή αυτή παρατηρούμε τα εξής:

* Τη στιγμή που ο Έκτορας είναι έτοιμος να βγει και πάλι στο πεδίο της μάχης κι όλα μοιάζουν πως το αντρόγυνο δε θα συναντηθεί, ο ποιητής μάς αιφνιδιάζει και την τελευταία στιγμή παρουσιάζεται μπροστά στον Έκτορα η Ανδρομάχη κι έτσι πραγματοποιείται η συνάντησή τους.  Κορυφώνεται η αγωνία του ακροατή.
* Οι στίχοι **395-403** λειτουργούν ως **επιβράδυνση**.
* Ο στίχος **401** «τον Εκτορίδην, όμοιον και εύομορφον αστέρα» αποτελεί **παρομοίωση**.
* **Λόγος της Ανδρομάχης (στ. 406-439)**
  + **Οϊμέ (στ. 406):** Είναι το πρώτο επιφώνημα που ακούγεται. Ο λόγος, λοιπόν, είναι συναισθηματικά φορτισμένος. Ήδη γνωρίζουμε σε ποια κατάσταση βρίσκεται η Ανδρομάχη:
    - Στ. 373 «άνω στον πύργον έστεκε να οδύρεται, να κλαίει»
    - Στ. 394 «με ορμήν εμπρός του επρόβαλεν η ασύγκριτη Ανδρομάχη»
    - Στ. 406 «εδάκρυσεν και του’ λεγεν»
* Προσπαθεί να πείσει τον άντρα της Έκτορα να μην πάει στη μάχη. Για το λόγο αυτό αναφέρεται στα εξής:
  + Προβλέπει και εκφράζει τους φόβους της για το μέλλον το δικό της και του παιδιού της, αν ο άντρας της πεθάνει (στ. 406-413). Οι στίχοι αυτοί αποτελούν **προσήμανση**. Αναφέρεται στη μελλοντική χηρεία της και ορφάνια του παιδού της.
  + Κάνει αναδρομή στο τραγικό παρελθόν της (στ. 414-430). Τί είχε και τί έχασε. Οι στίχοι αυτοί λειτουργούν ως **επιβράδυνση** και **ειρωνεία**. Ο Αχιλλέας είναι αυτός που της στέρησε την οικογένειά της. Ο Αχιλλέας θα είναι κι αυτός που θα σκοτώσει τον Έκτορα και θα της στερήσει τον μοναδικό άνθρωπο που έχει στη ζωή και στον οποίο στηρίζεται.  Στο στίχο 418 «...τον έκαυσε κι εσήκωσέ του μνήμα» έχουμε **αναχρονισμό**.

Αν, επομένως, στις απώλειες του παρελθόντος προστεθεί η απώλεια του μοναδικού προσώπου που έχει, τότε ο πόνος θα είναι δυσβάστακτος.

Στους στίχους αυτούς γίνεται αναφορά στον Αχιλλέα.  Είναι ευκαιρία για τον ποιητή να μιλήσει για τη γενναιότητα και τον ιπποτισμό του.  Δεν ξεχνάμε πως ο Αχιλλέας είναι ο κεντρικός ήρωας του έπους.  Έτσι, λοιπόν, στους στίχους αυτούς;

ü  Φωτίζεται και εξαίρεται ο ρόλος του ως πρωταγωνιστής στις μάχες γύρω από την Τροία.

ü  Τονίζεται η τραγικότητα της Ανδρομάχης (ο Αχιλλέας θα σκοτώσει και τον Έκτορα).

ü  Εξαίρεται το ήθος του: σεβάστηκε το νεκρό πατέρα της (αντίθετα ο ίδιος θα κακοποιήσει το σώμα του Έκτορα) και απελευθέρωσε τη μητέρα της μετά από λύτρα.

* Τον παρακαλεί, λοιπόν, να μείνει πίσω στο παλάτι και του προτείνει ένα σχέδιο αμυντικής στρατηγικής για να προστατευτούν τα τείχη της Τροίας στο σημείο από όπου μπορεί να μπουν οι Αχαιοί (στ. 431-439). Πρόκειται για ένα σχέδιο αρκετά ρεαλιστικό και λογικό.
* **Απάντηση του Έκτορα (στ. 440-465)**

Ο Έκτορας απαντά στην Ανδρομάχη νηφάλια και ήρεμα,, ψύχραιμα. Δε διαλύει τους φόβους τους, αλλά προσθέτει σε αυτούς και τους δικούς της. Πιο συγκεκριμένα:

* Κατανοεί τους φόβους της («όλα τα αισθάνομαι κι εγώ»)
* Όμως είναι υποχρεωμένος να αρνηθεί την πρότασή της να αποχωρήσει από τον πόλεμο («αλλά...να φεύγα από την μάχην»).
* Και στη συνέχεια δικαιολογείται και ουσιαστικά απαντά στην παράκλησή της «Αλλά λυπήσου μας κι αυτού μείνε στον πύργο» στ. 431.  Έτσι, λοιπόν, δε μένει πίσω στο παλάτι γιατί:
  + ντρέπεται τους Τρώες.
  + είναι χρέος του να πολεμά στην πρώτη γραμμή.
* Προβλέπει τον αφανισμό της Τροίας (στ. **448-449**)
* Στη συνέχεια αναφέρεται στον πόνο που του προκαλεί το μέλλον της Ανδρομάχης σε περίπτωση που αυτός σκοτωθεί στη μάχη. Οι στίχοι **454-461** είναι **επική ειρωνεία**, γιατί εμείς ξέρουμε πως μετά το θάνατο του Έκτορα η Ανδρομάχη θα πιαστεί αιχμάλωτη και θα μεταφερθεί στην Ελλάδα. Δεν αναφέρεται στην ορφάνια του γιου του γιατί δεν μπορεί να τον φανταστεί στην ταπείνωση και την κακομοιριά. Άλλωστε, αργότερα, του εύχεται ένα λαμπρό μέλλον (στ. 475-481)
* Αναφέρεται, όμως, και στα μελλοντικά δεινά και τη ντροπή από την αιχμαλωσία της γυναίκας του. Οι στίχοι **459-461** αποτελούν προοικονομία/προσήμανση. Προοικονομούν το τέλος του Έκτορα.
* Μπροστά, λοιπόν, σε αυτή την ταπείνωση είναι προτιμότερος ο θάνατος (στ. 462-465)
* **Η σκηνή που ακολουθεί (στ. 466-481)** από στενά συζυγική  γίνεται οικογενειακή. Γίνεται λόγος, λοιπόν, για το παιδί.
  + Απλώνει τα χέρια του για να πάρει το παιδί στην αγκαλιά του.
  + Εκείνο φοβισμένο από την περικεφαλαία του πατέρα του βάζει τα κλάματα.
  + Ο Έκτορας χαμογελώντας βγάζει την περικεφαλαία, την θέτει στη γη και παίρνει το γιο του στην αγκαλιά του. Στο σημείο αυτό (στ. 471) οι δύο σύζυγοι παραμερίζουν για λίγο τις άσχημες σκέψεις. Η ένταση δίνει τη θέση της στη χαλάρωση. Είναι οι τελευταίες στιγμές της οικογένειας.  Η κίνηση του Έκτορα να βγάλει την περικεφαλαία του είναι μια πράξη συμβολική. Παραμερίζεται ο πολεμιστής και τη θέση του παίρνει ο πατέρας. Είναι μια εικόνα γεμάτη τρυφερότητα κι ενταγμένη σε ένα πολεμικό έπος δίνει μήνυμα αντιπολεμικό.
  + Στη συνέχεια φιλάει το γιο του και του δίνει μια **ευχή** (στ. **475-481**): να γίνει σπουδαίος πολεμιστής, να βασιλεύσει στην Τροία, να γίνει καλύτερος από τον πατέρα του και χαρά για τη μητέρα του. Εδώ βλέπουμε έναν Έκτορα που είναι γεμάτος ζωή, είναι αισιόδοξος και μιλά ως πατέρας, ενώ πριν μιλούσε απαισιόδοξα μάλλον επειδή μιλούσε ως πολεμιστής. Οι στίχοι αυτοί (στ. 475-481) αποτελούν επική ειρωνεία, γιατί γνωρίζουμε ότι τίποτε από όλα αυτά δε θα γίνουν. Τον Αστυάνακτα θα τον γκρεμίσουν από τα τείχη οι Αχαιοί.
* **Ο αποχωρισμός (στ. 482-496)**
  + Ο Έκτορας δίνει το παιδί στην Ανδρομάχη (να σημειώσουμε εδώ πως το παιδί το είχε πάρει από την αγκαλιά της τροφού, που είναι παρούσα στη συνάντησή τους). Με τον τρόπο αυτό της δείχνει πως χρέος της είναι το μεγάλωμα του παιδιού. Εκείνη το πήρε «γελοκλαίοντας», τα αισθήματά της είναι ανάμεικτα. Στο λόγο του  (στ. 485-494) ο Έκτορας επιμένει πως αν είναι της μοίρας του να πεθάνει, θα πεθάνει και πως κανείς δεν ξεφεύγει από τη μοίρα του. Ολοκληρώνει το λόγο του προτρέποντας την Ανδρομάχη να γυρίσει στις γυναικείες της δουλειές και στις υπηρέτριές της.
  + Η σκηνή του αποχωρισμού ολοκληρώνεται με την εικόνα της Ανδρομάχης που γυρίζει κάθε τόσο δακρυσμένη να δει τον Έκτορα, σαν να ήξερε πως είναι η τελευταία φορά που τον βλέπει. Έτσι η σκηνή της συνάντησης του Έκτορα με την Ανδρομάχη κλείνει με δάκρυα  όπως ακριβώς άρχισε (στ. 406 και 496: σχήμα κύκλου).

**Η περιγραφή της εικόνας της αναζήτησης και της συνάντησης με την Ανδρομάχη**είναι κινηματογραφική.  Ο ποιητής ξεκινά από την παρουσίαση του σκηνικού, προχωράει κατόπιν στους πρωταγωνιστές (από το στίχο 392 κ.εξ.) και εστιάζει στις κινήσεις πριν καταλήξει στο βλέμμα και την έκφραση του προσώπου (στ. 404-406). Το πρόσωπο του πολεμιστή γλυκαίνει στη θέα του γιου του.  Τα δάκρυα της μητέρας είναι ενέλπιστη χαρά στην αρχή. Μετά εκφράζουν φόβο.

* **Ο ρόλος των δακρύων:**

      Τα δάκρυα παίζουν σημαντικό ρόλο στη συγκεκριμένη σκηνή:

ü  Στην αρχή (στ. 406) τα δάκρυα εκφράζουν χαρά κι ευτυχία για την απρόσμενη συνάντηση .

ü  Μετά την ευχή του Έκτορα στους θεούς για το γιο του, τα αισθήματα της Ανδρομάχης είναι ανάμεικτα κι αυτό δηλώνεται με τη μετοχή «γελοκλαίοντας».

ü  Στο τέλος (στ. 496) τα δάκρυά της εκφράζουν εύγλωττα την πικρία του αποχωρισμού.

ü  Τα δάκρυα των γυναικών (στ. 499) μας προετοιμάζουν για το θάνατο του Έκτορα.

**3η σκηνή: Η Ανδρομάχη γυρίζει στο σπίτι-Ο θρήνος για τον Έκτορα**(στ. 497-502)

* **Χώρος:** Από τις Σκαιές Πύλες στο Παλάτι
* **Πρόσωπα:** Ανδρομάχη, Αστυάνακτας και γυναίκες
* **Βουβά πρόσωπα:** Αστυάνακτας

Στη σκηνή αυτή έχουμε να παρατηρήσουμε τα εξής:

* Η Ανδρομάχη φτάνει στο παλάτι και ξεσηκώνει σε θρήνο τις γυναίκες του παλατιού, παρόλο που εκείνος είναι ακόμα ζωντανός, όμως, η γυναίκα του αισθάνεται πως δεν θα τον ξαναδεί. Το μοιρολόι είναι πρόωρο, γιατί ο Έκτορας θα πεθάνει στη ραψωδία Χ, ωστόσο εξυπηρετεί την οικονομία του έπους: από εδώ και στο εξής παρακολουθούμε τον Έκτορα να πολεμά υπό τη σκιά του θανάτου, παρόλο που ο ποιητής δεν τον φορτώνει με τη βεβαιότητα του επικείμενου θανάτου του.  Ο Αχιλλέας αντίθετα γνωρίζει πως θα πεθάνει σύντομα.
* Ο στίχος 502 είναι **προοικονομία**. Τίποτα από εδώ και στο εξής δεν προμηνύει το θάνατό του. Αντίθετα οι Τρώες θα έχουν πολλές νίκες.

**4η σκηνή: Συνάντηση Έκτορα και Πάρη**(στ. 503-529)

* **Χώρος:** Ανοιχτή πεδιάδα
* **Πρόσωπα:** Πάρης και Έκτορας
* **Βουβά πρόσωπα:** Δεν υπάρχουν

Στη σκηνή αυτή παρατηρούμε τα εξής:

* Ο Πάρης μετά τη μονομαχία του με το Μενέλαο παρέμεινε στο σπίτι του πικραμένος και ταπεινωμένος. Ο Έκτορας, πριν τη συνάντησή του με την Ανδρομάχη, τον συνάντησε και το επέπληξε θυμίζοντάς του πως ο πόλεμος γίνεται εξαιτίας του και προτρέποντάς τον να γυρίσει στη μάχη. Τα δύο αδέλφια, λοιπόν, ξανασυναντιούνται και έτσι αποκαθίσταται η εικόνα του:
  + Παρουσιάζεται ως πολεμιστής με τη λαμπρή του εξάρτυση (στ. 504, 514
  + Προβάλλεται η ορμητικότητα, η ταχύτητα, η περηφάνεια και η ομορφιά μου με μια **πλατιά παρομοίωση** (στ. 506-514).
    - **Πλατιά παρομοίωση (στ. 506-514):** ο Πάρης παρομοιάζεται με άλογο ως προς την ταχύτητα, την ορμητικότητα, την περηφάνεια και την ομορφιά.
      * **Αναφορικό μέρος**(στ. 506-511)
      * **Δεικτικό μέρος**(στ. 512-514)
      * **Κοινός όρος:** Η εντυπωσιακή εμφάνιση, η ορμητικότητα, η περηφάνεια και η ταχύτητα.
* Στους στίχους 518-519 ο Πάρης αγωνιά να βγει στη μάχη.
* Ο Έκτορας τελικά αναγνωρίζει την ανδρεία του Πάρη (στ. 522). Βλέποντάς τον έτοιμο να ορμήσει στη μάχη είναι πιο φιλικός μαζί του και αναγνωρίζει τη γενναιότητά του. Δεν παραλείπει, όμως, να ψέξει την οκνηρία του και να του θυμίσει την ευθύνη που έχει γι’αυτόν τον πόλεμο.  Εξηγεί έτσι και τη δική του δύσκολη θέση και θλίψη, όταν ακούει τους Τρώες δίκαια να κατηγορούν τον Πάρη.
* Ο στίχος 592 είναι **επική ειρωνεία**.

**ΙΙ.  ΧΑΡΑΚΤΗΡΙΣΜΟΣ ΠΡΟΣΩΠΩΝ**

* **Έκτορας:** Είναι ώριμος, σοβαρός, υπεύθυνος άνδρας.  Μαχητής και ηγέτης.  Τρυφερός και στοργικός σύζυγος και πατέρας. Λατρεύει τη γυναίκα του και το γιο του και αγωνιά για την τύχη τους. Πάνω από όλα όμως θέτει την τιμή του και τη μοίρα της πατρίδας του. Είναι ακόμα στοχαστικός με κατασταλαγμένες απόψης για τη ζωή και το θάνατο και βεβαίως συμπαραστάτης απέναντι στον αδελφό του.
* **Ανδρομάχη:** Είναι γυναίκα σοβαρή, τρυφερή, άψογη. Άριστη σύζυγος και μητέρα. Κατανοεί τη θέση του άντρα της και συμμετέχει ολόψυχα μαζί του στην αγωνία του για την τύχη της Τροίας.  Όμως, λαχταράει για την ψυχή τού άντρα της. Φοβάται μη μείνει χήρα και ορφανό το παιδί της. Νιώθει θλίψη και ανασφάλεια και προσπαθεί να πείσει τον άντρα της να μείνει στο παλάτι, ακριβώς επειδή είναι ο μόνος που έχει στη ζωή. Πονά κι αγωνιά, όταν αποχαιρετά τον Έκτορα.

**ΙΙΙ.  ΑΦΗΓΗΜΑΤΙΚΕΣ ΤΕΧΝΙΚΕΣ – ΕΚΦΡΑΣΤΙΚΑ ΜΕΣΑ**

* **Επιβράδυνση:** Στους στίχους 377-380 και 414-430
* **Προοικονομία/προσήμανση:**

-   Στους στ. **406-413**

-   Στους στ. **459-461**

-   Στους στ. **502**

* **Επική ειρωνεία:**στίχοι 432, 454-458, 475-48, 529
* **Άστοχα ερωτήματα:** στίχοι 377-380
* **Παρομοίωση:** στίχοι 401 (απλή παρομοίωση), 506-514 (πλατιά παρομοίωση)
* **Αναχρονισμός:** στίχοι 418
* **Σχήμα κύκλου:** Η σκηνή συνάντησης του Έκτορα με την Ανδρομάχη αρχίζει και τελειώνει με την εικόνα της δακρυσμένης Ανδρομάχης.
* **Τυπικά επίθετα:** λοφοσείστης Έκτορας, λευκόχερη Ανδρομάχη, ασύγκριτη Ανδρμάχη, θείος Αχιλλέας, μέγας Αετίων, θεόμορφος Αλέξανδρος κ.α.

**ΙV. ΙΔΕΟΛΟΓΙΚΑ ΣΤΟΙΧΕΙΑ - ΣΤΟΙΧΕΙΑ ΠΟΛΙΤΙΣΜΟΥ**

* **Ο ρόλος της Μοίρας.** Η Μοίρα είναι παντοδύναμη στη ζωή των ανθρώπων. Στους στίχους 487-489 «δε θα με στείλει άνθρωπος η ώρα μου πριν φθάσει/ και άνθρωπος άμα γεννηθεί, είτε γενναίος είναι/ είτε δειλός, δεν δύναται η μοίρα ν’ αποφύγει» φαίνεται καθαρά η άποψη των ανθρώπων της ηρωικής εποχής για τη μοίρα.
* **Ο ρόλος του ανδρός και της γυναίκας στην ομηρική κοινωνία:** Ο άντρας έχει την ευθύνη του πολέμου και καλείται να αντιμετωπίσει τους εχθρούς. Αν όμως νικηθεί και θανατωθεί, το πτώμα του λεηλατείται και ταπεινώνεται. Η τύχη των γυναικών των ηττημένων είναι τραγική. Γίνονται λάφυρα και τις παίρνουν ως δούλες, ακόμα κι αν είναι βασίλισσες. Βέβαια, υπήρχε η δυνατότητα να τις εξαγοράσουν με λύτρα. Γενικά, οι γυναίκες παραμένουν στο σπίτι και ασχολούνται με τις δουλειές του σπιτιού, υφαίνουν ή πηγαίνουν στους ναούς και συμμετέχουν σε κοινές προσευχές.
* **«αιδώς» -** **ο ρόλος της κοινής γνώμης:** Ο Έκτορας δε θέλει να αποφύγει τη μάχη, επειδή ντρέπεται για την αρνητική  κριτική που θα του κάνουν και οι άντρες της Τροίας αλλά και οι μητέρες των υπερασπιστών της. Ο ήρωας δε θέλει την κατακραυγή της κοινής γνώμης.
* **Η οικογένεια στην ομηρική κοινωνία:** Ιερός είναι ο θεσμός της οικογένειας. Οι σύζυγοι συνδέονται με αγάπη και τρυφερότητα, ενώ κι οι δύο νιώθουν στοργή για τα παιδιά τους κι ενδιαφέρονται γι’ αυτά. Ο σύζυγος και πατέρας είναι ο προστάτης της οικογένειας, τα παιδιά ήταν το καμάρι των γονέων του-ειδικά για τον πατέρα ο γιος θεωρούνταν η προέκτασή του και η μελλοντική του συνέχεια. Η γυναίκα, από την άλλη, διοικεί το σπίτι και ρυθμίζει τις εργασίες των δούλων. Η ίδια ασχολείται επίσης με τις δουλιές του σπιτιού και δεν ήταν υποτιμητικό ούτε για την ίδια την βασίλισσα. Πάντως ήταν ελεύθερη να βγαίνει από το σπίτι, μια βασίλισσα, όμως, με βρέφος συνοδευόταν πάντα από την τροφό. Οι δούλοι ζουν μαζί με την οικογένεια κάτω από την ίδια στέγη και είναι άνθρωποι εμπιστοσύνης,  ενώ σε μία ειδική  υπηρέτρια ανέθεταν όχι μόνο την επίβλεψη του παιδιού της οικογένειας αλλά και το θηλασμό του στη βρεφική ηλικία.
* **Ηρωισμός- πολεμική αρετή- ανδρεία:** Μεγάλη σημασία έδιναν οι αρχαίοι στην πολεμική ανδρεία που τους έδινε κοινωνική καταξίωση και καλό όνομα. Το καλό τους όνομα (τη φήμη τους) ενδιαφέρονταν να διατηρήσουν και μετά το θάνατό τους (υστεροφημία).